मुंबई की हार, किंग्स इलेवन ने बांधा समां  
किंग्स इलेवन पंजाब ने मुंबई इंडियन्स को 76 रन से करारी शिकस्त देकर इंडियन प्रीमियर लीग प्ले ऑफ में पहुंचने की अपनी उम्मीदें बरकरार रखी।
मुनाफ पटेल के पंजे पर भार्गव भट का चौका भारी पड़ गया। किंग्स इलेवन पंजाब ने अंकतालिका में शीर्ष पर चल रहे मुंबई इंडियन्स को 76 रन से करारी शिकस्त देकर इंडियन प्रीमियर लीग प्ले ऑफ में पहुंचने की अपनी उम्मीदें बरकरार रखी।  मुनाफ ने अपने करियर का सर्वश्रेष्ठ प्रदर्शन करते हुए 21 रन देकर पांच विकेट लिए लेकिन मुंबई के बल्लेबाजों ने उनके प्रयास पर पानी फेरने में कोई कोताही नहीं बरती। मुंबई को इस तरह से 11वें मैच में तीसरी हार झेलनी पड़ी हालांकि वह अब भी 16 अंक लेकर अंक तालिका में शीर्ष पर है।  किंग्स इलेवन ने 10वें मैच में चौथी जीत दर्ज की जिससे उसके आठ अंक हो गए हैं। उसकी राह अब भी मुश्किल है क्योंकि बाकी बचे चारों मैच जीतने पर ही वह प्ले ऑफ के बारे में सोच सकता है।  मुनाफ की धारदार गेंदबाजी के बावजूद किंग्स इलेवन पंजाब शीर्ष क्रम के बल्लेबाजों शान मार्श (43), दिनेश कार्तिक (30) और एडम गिलक्रिस्ट (28) की उपयोगी पारियों से आठ विकेट पर 163 रन बनाने में सफल रहा।  किंग्स इलेवन के उलट उसका शीर्ष क्रम बुरी तरह लडखड़ा गया। तीसरे ओवर में में सचिन तेंदुलकर के आउट होने से उसका विकेटों का पतझड़ शुरू हुआ तो फिर वह आखिर तक नहीं थमा। उसकी पूरी टीम 12.5 ओवर में 87 रन पर ढेर हो गई और इस तरह से अब तक चमकदार प्रदर्शन करने वाली तेंदुलकर की टीम को शर्मनाक हार झेलनी पड़ी।  बाएं हाथ के स्पिनर भार्गव भट ने 22 रन देकर चार विकेट लिए जबकि प्रवीण कुमार ने 19 रन के एवज में दो विकेट निकाले। भट ने आखिरी तीन विकेट तो चार गेंद के अंदर लिए और अगले मैच में उनके पास अब हैट्रिक का मौका होगा।